เครดิต สวิส กรุ๊ป ชูกลยุทธ์เพิ่มผลกำไรเอเชียแปซิฟิกหนึ่งเท่าตัวภายในปี 61
เครดิต สวิส กรุ๊ป ชูกลยุทธ์เพิ่มผลกำไรเอเชียแปซิฟิกหนึ่งเท่าตัวภายในปี 61
28 ต.ค. 2558

เครดิต สวิส สำนักงานใหญ่ เปิดเผยว่า เครดิต สวิส กรุ๊ป ประกาศแผนการลงทุนและจัดสรรทรัพยากรเพิ่มเติมในภูมิภาคเอเชียแปซิฟิก พร้อมแต่งตั้งนายเฮลแมน ซิโตแฮง ซึ่งปัจจุบันดำรงตำแหน่งประธานเจ้าหน้าที่บริหาร ประจำภูมิภาคเอเชียแปซิฟิก เป็นกรรมการบริหารของธนาคารควบอีกตำแหน่ง โดยการประกาศครั้งนี้เป็นผลจากการทบทวนแผนกลยุทธ์ทั่วโลกของเครดิต สวิสกรุ๊ป เมื่อเร็ว ๆ นี้
การประกาศครั้งนี้เกิดขึ้นหลังจากเครดิต สวิส รายงานผลประกอบการที่ดีที่สุดเป็นประวัติการณ์ในเอเชียแปซิฟิก สำหรับช่วงเก้าเดือนแรกของปี 2558 โดยรับรู้รายได้ 3 พันล้านฟรังก์สวิส เติบโตขึ้น 17% และรายได้ก่อนหักภาษี 1.1 พันล้านฟรังก์สวิส เติบโตขึ้น 48%
ผลประกอบการดังกล่าวเกิดขึ้นจากการดำเนินธุรกิจที่แข็งแกร่งอย่างต่อเนื่องของธนาคารในเอเชียแปซิฟิกและจากรูปแบบ ‘One Bank’ ซึ่งประสบความสำเร็จอย่างสูง โดยรูปแบบดังกล่าวเป็นการให้บริการแก่ลูกค้าอย่างครบวงจรทั้งในด้านผลิตภัณฑ์การเงินส่วนบุคคล การบริหารสินทรัพย์ และวาณิชธนกิจ
เครดิต สวิส เอเชียแปซิฟิก ประกาศเป้าหมายที่จะเพิ่มรายได้ก่อนหักภาษีและสินทรัพย์ภายใต้การบริหารในภูมิภาคเพิ่มอีกเท่าตัวภายในปี 2561 ปัจจุบัน เครดิต สวิส มีสินทรัพย์ของลูกค้าภายใต้การบริหารมูลค่า 133 พันล้านฟรังก์สวิส และในช่วงเก้าเดือนแรกของปีนี้มีสินทรัพย์ใหม่สุทธิเพิ่มขึ้น 14.7 พันล้านฟรังก์สวิส คิดเป็นสัดส่วน 55% ของสินทรัพย์ใหม่สุทธิของธุรกิจการเงินส่วนบุคคล (Private Bank) ทั้งหมดของธนาคาร
จากรายงานเรื่อง “รูปแบบธุรกิจครอบครัว (Family Business Model) 2015” ซึ่งจัดทำโดยสถาบันวิจัยเครดิต สวิส พบว่า 57% ของความมั่งคั่งใหม่ในเอเชียแปซิฟิกเกิดขึ้นจากเจ้าของกิจการรุ่นบุกเบิก และคาดว่าสัดส่วนความเป็นเจ้าของครอบครัวในบริษัทจดทะเบียนในตลาดหลักทรัพย์จะเติบโตขึ้นหลายแห่งในภูมิภาค
เกี่ยวกับเครดิต สวิส ประเทศไทย
ในประเทศไทย เครดิต สวิส เป็นบริษัทหลักทรัพย์ที่มีทีมงานด้านวาณิชธนกิจที่ทุ่มเท เริ่มดำเนินกิจการในปี พ.ศ. 2543 และเป็นผู้ให้บริการทางการเงินของรัฐวิสาหกิจและบริษัทชั้นนำหลายแห่ง โดยให้บริการและคำแนะนำด้านการเงิน การระดมทุน การบริหารหนี้สิน การควบรวมและซื้อกิจการ รวมถึงกองทุนรวม
การทำธุรกรรมครั้งสำคัญ
การทำธุรกรรมตลาดทุนครั้งสำคัญของเครดิต สวิส ประกอบด้วย การเสนอขายไอพีโอกองทุนรวมโครงสร้างพื้นฐานโทรคมนาคมมูลค่า 1.8 พันล้านดอลล่าร์สหรัฐฯ การเสนอขายหุ้นไอพีโอมูลค่า 455 ล้านดอลล่าร์สหรัฐฯ ของบริษัท การบินกรุงเทพ จำกัด (มหาชน) การขายหุ้นกู้แปลงสภาพมูลค่า 10,000 ล้านบาทของบริษัท กรุงเทพดุสิตเวชการ จำกัด (มหาชน) และหุ้นกู้ด้อยสิทธิที่มีลักษณะคล้ายทุน ไถ่ถอนเมื่อเลิกบริษัท (Perpetual Bond) มูลค่า 1,000 ล้านดอลล่าร์สหรัฐฯ ของบริษัท ปตท. สำรวจและผลิตปิโตรเลียม จำกัด (มหาชน) รวมทั้งธุรกรรมการเสนอขายหุ้นแบบข้ามคืน อาทิ การเสนอขายหุ้นเก่าให้แก่บุคคลในวงจำกัด (Block Placement) มูลค่า 112 ล้านดอลล่าร์สหรัฐฯ ของบริษัท ไออาร์พีซี จำกัด (มหาชน) Block Placement มูลค่า 687 ล้านดอลล่าร์สหรัฐฯ ของบริษัท อินทัช โฮลดิ้งส์ จำกัด (มหาชน) และ Block Placement มูลค่า 723 ล้านดอลล่าร์สหรัฐฯ ของบริษัท กรุงเทพดุสิตเวชการ จำกัด (มหาชน)
ความสำเร็จในประเทศไทย
เครดิต สวิส เป็นบริษัทหลักทรัพย์ที่มีส่วนแบ่งตลาดสูงสุดสำหรับนักลงทุนสถาบันในไทยมาตั้งแต่ปี พ.ศ. 2553 อีกทั้งได้รับรางวัลบริษัทหลักทรัพย์ยอดเยี่ยมสำหรับนักลงทุนสถาบัน (Best Securities Company for Institutional Investors) จากตลาดหลักทรัพย์แห่งประเทศไทยในปี พ.ศ. 2553, 2554 และ 2556 นอกจากนี้ยังได้รับรางวัลเกียรติยศแห่งความสำเร็จในฐานะบริษัทหลักทรัพย์ยอดเยี่ยมต่อเนื่อง 3 ปี 2553-2555 (SET Award of Honour: Excellence as a Securities Company for Institutional Investors) นอกจากนี้ธุรกิจหลักทรัพย์ของเครดิต สวิส มีทีมงานนักวิเคราะห์ที่มีประสบการณ์สูง และได้รับจัดอันดับเป็นที่สองในผลวิจัยหลักทรัพย์ไทยซึ่งประเมินโดยลูกค้าจากผลสำรวจนักลงทุนสถาบันเป็นเวลา 6 ปีติดต่อกัน
เกี่ยวกับเครดิต สวิส เอจี
เครดิต สวิส เอจี เป็นสถาบันการเงินชั้นนำแห่งหนึ่งของโลกและเป็นส่วนหนึ่งของกลุ่มบริษัทเครดิต สวิส ให้บริการครบวงจรด้วยความเชี่ยวชาญทั้งในด้านการเงินส่วนบุคคล วาณิชธนกิจ และการบริหารสินทรัพย์ ทั้งการให้คำปรึกษา โซลูชั่น และผลิตภัณฑ์นวัตกรรมแก่องค์กรธุรกิจ ลูกค้าสถาบัน และลูกค้าบุคคลทั่วโลก รวมทั้งลูกค้ารายย่อยในสวิตเซอร์แลนด์ เครดิต สวิส มีสำนักงานใหญ่ตั้งอยู่ในเมืองซูริก ประเทศสวิตเซอร์แลนด์ และดำเนินกิจการในกว่า 50 ประเทศทั่วโลก ด้วยพนักงานจำนวนกว่า 46,600 คน ดูรายละเอียดเพิ่มเติมได้ที่ www.credit-suisse.com
 